In nomine Domini nostri Jesu Christi. Ego Redentus et uxor mea Austrudis donamus Deo sanctisque apostolis ejus Petro et Paulo Cluniaco monasterio, cui preest domnus Odilo abba, æcclesiam dicatam in honore sancti Martini, cum decimis et presbiteratu, cum omnibus suis apendiciis, et duos mansos, et quicquid ad ipsos pertinere videtur. Est autem sita in pago Vienense, in loco qui dicitur Prodolgus. Testes Redentus et uxor ejus Austrudis, Bernardus, Silvio, Redentus, Ado, Girbertus, Odilo, Leotario, Gauzlinus. Austorgius scripsit.